**กลุ่มเฌอบูโด**

**เกี่ยวกับกลุ่ม**

 ด้วยกลุ่มเฌอบูโดซึ่งเป็นกลุ่มผู้ผลิตสื่ออิสระ และนักกิจกรรมภาคประชาสังคมด้านการสื่อสารในพื้นที่จังหวัดชายแดนภาคใต้ ทั้งด้านศิลปะ ศิลปวัฒนธรรม และการสื่อสาร เน้นเปิดพื้นที่ให้แก่กลุ่มองค์กร และกลุ่มเยาวชนเพื่อให้มีที่ยืน มีโอกาสแสดงความเป็นตัวตนออกมาในเชิงสร้างสรรค์ มานับตั้งแต่ปี 2555 กลุ่มเฌอบูโดได้จัดค่ายอบรมเยาวชนในด้านต่างๆ ร่วมกับเครือข่ายต่างๆ อาทิ ค่ายเยาวชนนักเขียน, ค่ายสร้างหนังสั้น, ค่ายถ่ายภาพ และจัดแสดงนิทรรศการ เพื่อสื่อสารแง่งามความดีของสามจังหวัดชายแดนภาคใต้ออกสู่สังคมวงกว้างอย่างต่อเนื่อง

**เกี่ยวกับโครงการขับเคลื่อนการมีส่วนร่วมของภาคประชาสังคมในการแก้ไขปัญหาและพัฒนาจังหวัดชายแดนภาคใต้ ประจำปี 2560**

 กลุ่มเฌอบูโด ได้รับสนับสนุน งบประมาณโครงการขับเคลื่อนการมีส่วนร่วมของภาคประชาสังคมในการแก้ไขปัญหาและพัฒนาจังหวัดชายแดนภาคใต้ ประจำปี 2560 เป็นเงินห้าแสนบาท 500,000 บาท (ห้าแสนบาทถ้วน) ได้ดำเนินการโครงการอบรมการพัฒนาศักยภาพองค์กรภาคประชาสังคมระดับตำบลและการสื่อสารชุมชน MOBILE JOURNALISM (MOJO) ซึ่งได้รับการสนับสนุนโดย ศูนย์อำนวยการบริหารจังหวัดชายแดนภาคใต้ (ศอ.บต.) โดยมีวัตถุประสงค์เพื่อพัฒนาศักยภาพด้านการสื่อสารภาคพลเมืองที่มุ่งเน้นให้ชุมชนได้มีทักษะการผลิตสื่อด้วยโทรศัพท์เคลื่อนที่ ทั้งภาพนิ่ง ภาพเคลื่อนไหว ตลอดจนสามารถสื่อสารเรื่องราวของชุมชนเองต่อสาธารณะบนสื่อใหม่ ทั้งนี้ ทางกลุ่มได้ดำเนินการจัดอบรมมาแล้วทั้งหมด 6 รุ่น 6 ชุมชน ครอบคลุมทั้งจังหวัดปัตตานี ยะลาและนราธิวาส และมีผลงานสื่อของผู้เข้าอบรมได้เผยแพร่ไปแล้วผ่านช่องทางการสื่อสารของชุมชนอย่างต่อเนื่อง

**หลักการและเหตุผล**

1 เพื่อพัฒนาศักยภาพองค์กรภาคประชาสังคมและชุมชนในด้านการผลิตสื่อด้วยโทรศัพท์มือถือหรือMOJO

2 เพื่อให้องค์กรภาคประชาสังคมและชุมชนผลิตสื่ออย่างง่ายเพื่อเผยแพร่สู่สังคมได้

3 เพื่อให้องค์กรภาคประชาสังคมและชุมชนที่ทำงานขับเคลื่อนวาระต่างๆรู้เท่าทันสื่อได้มากขึ้น

4 เพื่อให้องค์กรภาคประชาสังคมและชุมชนเพิ่มศักยภาพในการคิดวิเคราะห์เรื่องสื่อได้อย่างมีประสิทธิภาพมากขึ้น

5.เพื่อสร้างนักสื่อสารระดับชุมชน และตำบลในพื้นที่จังหวัดชายแดนใต้

**รูปแบบกิจกรรม**

 การอบรมเชิงปฏิบัติการผลิตสื่อสารคดี คลิปสั้นด้วยโทรศัพท์มือถือ Mobile Journalism (MOJO) ระยะเวลาการอบรม 3 วัน 2 คืน ผู้เข้าอบรมสามารถใช้เครื่องมือได้อย่างมีประสิทธิภาพ ถ่ายภาพอย่างถูกต้องตามหลักการ สามารถคิดประเด็นในการนำเสนอ วางแผนลงพื้นที่เพื่อถ่ายทำ เขียนบทลงเสียงตัดต่อเบื้องต้น และเผยแพร่สู่โลกออนไลน์ พัฒนาตนเองเพื่อเป็นนักสื่อสารชุมชนในอนาคต

 ในวันแรกผู้เข้าอบรม เรียนรู้ทักษะรู้เท่าทันสื่อ เรียนรู้ภาคทฤษฎี การรู้จักอุปกรณ์ เครื่องมือการใช้งาน การถ่ายภาพนิ่ง ภาพวีดีโอ และเทคนิคต่างๆ พร้อมกับการทดลองปฏิบัติ

 วันที่สอง เรียนรู้โปรแกรมตัดต่อ การลงเสียง ตลอดจนการคิดประเด็น การเขียนโครงเบื้องต้น และลงพื้นที่ถ่ายทำในชุมชน

 วันที่สาม เรียนรู้การเล่าเรื่อง ตัดต่อ ลงเสียง และการบันทึกไฟล์เพื่อเผยแพร่ชิ้นงาน และรับประกาศนียบัตร เป็นการสิ้นสุดการอบรม

ได้เปิดพื้นที่อบรมตามชุมชนและกลุ่มต่างๆที่หลากหลาย ในพื้นที่สามจังหวัดชายแดนภาคใต้ จำนวน 6 ชุมชน/รุ่น ประกอบด้วย จังหวัดปัตตานี 2 ชุมชน จังหวัดยะลา 2 ชุมชน และจังหวัดนราธิวาส 2 ชุมชน ประกอบด้วย

1. ชุมชนบางปู อ.ยะหริ่ง จ.ปัตตานี

2. ชุมชนปะนาเระ อ.ปะนาเระ จ.ปัตตานี

3. ชุมชนสะเตง อ.เมือง จ.ยะลา

4. ชุมชนอัยเยอร์เวง อ.เบตง จ.ยะลา

5. ชุมชนโคกสะตอ อ.รือเสาะ จ.นราธิวาส

6. ชุมชนแว้ง อ.แว้ง จ.นราธิวาส

แต่ละชุมชนหรือในแต่ละพื้นที่ /รุ่น มีผู้เข้าอบรมจำนวนโดยประมาณ 25-30 คน โดยสามารถแบ่งเป็นกลุ่ม หรือองค์กรที่ร่วมอบรมที่หลากหลายประกอบด้วย

- กลุ่มองค์กรภาคประชาสังคม

- กลุ่มองค์เยาวชน

- กลุ่มองค์กรสตรี

- กลุ่มองค์กรท่องเที่ยวชุมชน

- กลุ่มครูโรงเรียนรัฐและเอกชน

- กลุ่มชมรมสถานศึกษา

- กลุ่มฝ่ายปกครองในชุมชน

- และกลุ่มองค์กรเกษตรในชุมชน

กิจกรรมสุดท้ายของโครงการ อบรมการผลิตสารคดีคลิปสั้นด้วยโทรศัพท์มือถือ MOJO mobile journalism ได้มีการจัดงานนิทรรศการ Symposium โมโจพลัส พลังบวก พลังการสื่่อสารด้วยโทรศัพท์มือถือ จังหวัดชายแดนใต้

ได้ร่วมกับสาขาวิชานิเทศศาสตร์ คณะวิทยาการสื่อสาร มหาวิทยาลัยสงขลานครินทร์ วิทยาเขตปัตตานี จัดกิจกรรมนำเสนอผลงานของผู้เข้าอบรมต่อสาธารณะและกิจกรรมเสวนาทางวิชาการ ด้านการสื่อสารภาคพลเมืองในรูปแบบ MOBILE JOURNALISM เพื่อให้นักสื่อสารชุมชนได้นำเสนอผลงาน และเปิดโอกาสให้นักสื่อสารชุมชน นักวิชาการ นักศึกษาและผู้สนใจทั่วไป ได้แลกเปลี่ยนมุมมองด้านการสื่อสารและสามารถต่อยอดแนวทางการปฏิบัติงานที่เป็นประโยชน์ต่อไป

**ผลผลิตของกิจกรรม**

 ปัจจุบันเครือข่าย MOJO Mobile journalism นักสื่อสารชุมชนชายแดนใต้ มีสมาชิกจำนวน 200 กว่าคนในพื้นที่ชายแดนใต้ และมีผลงานสารคดีคลิปสั้นทั้งหมด 135 เรื่อง จากในช่วงการอบรมทั้ง 6 รุ่น 52 เรื่อง และช่วงหลักการอบรมได้ส่งชิ้นงานสารคดีคลิปสั้นอย่างต่อเนื่อง ทั้งรายงานสถานการณ์ภัยพิบัติ เล่าเรื่องวิถีชีวิต อาหารพื้นบ้าน งาน How-to กระบวนการทำการผลิต และของดีสถานที่ท่องเที่ยวในชุมชน จำนวน 83 เรื่อง สามารถแบ่งเป็นหมวดหมู่ดังนี้

- สารคดีคลิปสั้นของดีสถานที่ท่องเที่ยวชุมชน จำนวน 22 เรื่อง

- สารคดีคลิปสั้นวิถีชีวิตชุมชนชายแดนใต้ จำนวน 76 เรื่อง

- สารคดีคลิปสั้นอาหารพื้นบ้าน จำนวน 7 เรื่อง

- สารคดีคลิปสั้น How-to กระบวนการทำการผลิต จำนวน 12 เรื่อง

- สารคดีคลิปสั้นสถานการณ์ภัยพิบัติ/น้ำท่วม จำนวน 18 เรื่อง

**ความรู้สึกที่เป็นส่วนหนึ่งโครงการขับเคลื่อนการมีส่วนร่วมของภาคประชาสังคมในการแก้ไขปัญหาและพัฒนาจังหวัดชายแดนภาคใต้ ประจำปี 2560**

กลุ่มเฌอบูโดมีความภาคภูมิใจที่เป็นส่วนหนึ่งในการขับเคลื่อนเพื่อพัฒนาจังหวัดชายแดนใต้ในโครงการอบรมการพัฒนาศักยภาพองค์กรภาคประชาสังคมระดับตำบลและการสื่อสารชุมชน MOBILE JOURNALISM (MOJO) ถือได้ว่าเป็นอีกมิติหนึ่งในการสร้างนวัตกรรมใหม่ให้ชาวบ้าน ชุมชน ได้เรียนรู้สื่อใหม่ เพิ่มทักษะการเป็นนักสื่อสารชุมชน สร้างรูปแบบและวิธีการผลิตสื่อภาคพลเมือง สามารถเชื่อมต่อกับโลกภายนอก สร้างพื้นที่การพัฒนาสร้างความเข้าใจ และสร้างความร่วมมือ ตลอดจนรู้สึกเป็นเจ้าของร่วมกัน ในการแก้ไขปัญหา และพัฒนาจังหวัดชายแดนภาคใต้ในอนาคต เพราะอำนาจของการสื่อสาร คือพลังของการพัฒนา

สิ่งที่ชุมชนได้คือ

1. พลังการสื่อสารอยู่ในมือคุณ

โทรศัพท์มือถือปัจจุบันมีความสามารถไม่แพ้กับกล้องทั่วไป และเป็นคอมพิวเตอร์ขนาดเล็กที่ติดตัวไปทุกที่ สามารถถ่ายภาพและตัดต่อในเครื่องเดียว เป็นเครื่องมือที่ตอบโจทย์ในโลกของการสื่อสารที่ไร้พรมแดน

2. เครื่องมือสื่อสารที่เข้าถึงชุมชน

ปัจจุบันโทรศัพท์มือถือเข้าถึงมือของคนในชุมชนมากขึ้น ทุกคนมีใช้กันถือเป็นปัจจัยสำคัญของชีวิต ประกอบกับโทรศัพท์ปัจจุบันมีเทคโนโลยีใหม่ๆ สามารถเป็นเครื่องมือหนึ่งสำคัญในการสื่อสารในยุคปัจจุบัน สามารถเรียนรู้ได้ทุกที่ ทุกสถานการณ์ เพราะใช้เครื่องมือเพียงชิ้นเดียวนั้นคือ โทรศัพท์มือถือ

3. รู้เท่าทันสื่อในโลกปัจจุบัน

เมื่อชุมชนรู้จักการสื่อสาร เรียนรู้เทคโนโลยีใหม่ในโลกของการสื่อสารที่ไร้พรมแดน สามารถใช้เครื่องมือเป็นได้อย่างประสิทธิภาพ รู้คุณรู้โทษของการสื่อสาร เท่ากับว่าชุมชนเองสามารถรู้เท่าทันสื่อ เพราะทักษะการรู้เท่าทันสื่อเป็นทักษะชีวิตสำคัญประการหนึ่งของครอบครัวในศตวรรษที่ 21

4. ติดอาวุธการสื่อสารให้ชุมชน

Mobile journalism การใช้โทรศัพท์มือถือเพื่อการสื่อสาร คือการติดอาวุธเพื่อการสื่อสารให้กับชุมชน ทำให้ชุมชนสามารถนำเสนอเรื่องราวของตนเอง ทั้งประเด็นความเป็นอยู่ ความยุติธรรม วิถีชีวิต ศิลปะประเพณีวัฒนธรรม โดยเฉพาะเรื่องราวดีๆที่มีอยู่ทุกชุมชน เรื่องราวเหล่านั้นคือพลังมุมบวก ที่สามารถลบมุมร้ายๆในพื้นที่ได้

5. ทุกวัยสามารถเป็นนักสื่อสารได้

โทรศัพท์มือถือสามารถเข้าถึงผู้คนได้หลากหลายวัย จากเด็กวัยปฐมศึกษา จนถึงวัยเกษียณ สามารถเป็นนักสื่อสารชุมชนได้ ด้วยเป็นเครื่องมือที่ง่ายไม่ซับซ้อน เรียนรู้ทำความเข้าใจได้ไม่ยากในการใช้เพื่อการสื่อสาร ทุกวัยสามารถถ่ายรูป ถ่ายวีดีโอได้ และสามารถนำมาตัดต่อ แชร์ในโลกออนไลน์ได้ในเครื่องเดียว

6. สื่อสารประเด็นของตนเองสู่สาธารณะ

ทุกกลุ่มองค์กร ทุกชุมชนและทุกพื้นที่ มีประเด็นมากมายที่อยากนำเสนอ แต่บางครั้งประเด็นเหล่านั้นไม่สามารถนำเสนอออกสู่ภายนอกได้ สู่สาธารณะได้ เพื่อขับเคลื่อนเรื่องราว ให้คนหมู่มากได้รับรู้ หรือให้หน่วยงานภาครัฐรับทราบ เพื่อสู่แนวทางแก้ไข้หรือเพื่อการเปลี่ยนแปลง บางครั้งต้องรอให้สื่อกระแสหลักมาทำข่าวต่างๆ ซึ่งอาจไม่ทันทวนทีในสถานการณ์เหล่านั้น แต่ Mobile journalism ชุมชนสามารถนำเสนอเองได้ด้วยเครื่องมือที่อยู่ในมือ และช่องทางที่ตนเองมี

7. มีช่องทางสื่อสารของตนเอง

ชุมชนมีช่องทางของตัวเองในการสื่อสาร สามารถนำเสนอได้ตลอดเวลา ปัจจุบันช่องทางเหล่านั้นมีมากมายในโลกออนไลน์ ซึ่งบางประเด็นไม่จำเป็นต้องออกทีวีแล้ว เพราะโลกออนไลน์สามารถเข้าถึงคนได้เยอะกว่า และรวดเร็วทันใจในการส่งข่าวสารให้คนภายนอกได้รับรู้เรื่องราวของชุมชน

8. สร้างเครือข่ายนักสื่อสารชุมชน

เมื่อทุกชุมชนผ่านการเรียนรู้ การอบรม Mobile journalism ทุกชุมชนสามารถเป็นนักสื่อสารของชุมชนตนเอง นำไปสู่การขยายสร้างเป็นเครือข่ายนักสื่อสารเรื่องราวชุมชน สามารถเป็นพลังในการต่อรอง ขับเคลื่อนวาระประเด็นในพื้นที่ เพื่อการเปลี่ยนแปลงอย่างถูกต้องและมีระบบ

9. สร้างพื้นที่กลางให้กับชุมชน

เมื่อมีเครือข่ายนักสื่อสารเรื่องราวชุมชน นำเสนอเรื่องราวต่างๆในพื้นที่ เกิดประโยชน์ต่อสังคม ทุกชุมชนเชื่อถือในการนำเสนออย่างเป็นกลาง สามารถเป็นพื้นที่กลางในข้อมูลข่าวสารของชุมชนและพื้นที่ ที่ถูกต้องอย่างเป็นธรรม

10. พลังสร้างสรรค์เพื่อการเปลี่ยนแปลง

เมื่อชุมชนรับรู้การเท่าทันสื่อ สร้างเครือข่ายนักสื่อสารเรื่องราวของชุมชนได้ สามารถสร้างสรรค์เรื่องราวดีๆ พื้นที่พื้นที่กลางสำหรับทุกคนที่สามารถสื่อสารได้ สามารถเป็นพลังให้ชุมชน เป็นเกราะป้องกันในกับผู้คนในชุมชน ก่อให้เกิดการเปลี่ยนแปลงที่สร้างสรรค์ เป็นพลังมุมบวก Mobile journalism จะก่อเกิดเป็น Peace journalism ในอนาคต

**\*\*\*\*\*\*\*\*\*\***